Familie verpletter ná noedel-voorval kinders eis | Maroela Media
Die familie van die drie kinders wat Sondag dood is nadat hulle gekookte noedels geëet het, is platgeslaan ná die tragedie.
Die plaaslike maatskappy wat dié noedels vervaardig, het intussen aangebied om 'n gedeelte van die kinders se begrafnisonkoste te dek. Dit is nie 'n groot of bekende handelsmerk nie en dit is boonop nog nie bekend of dié produk wel die kinders se dood veroorsaak het nie.
"Dit is 'n baie hartseer saak. Die ma's, oumas en oupas was ontroosbaar en ek kon skaars my trane terughou," sê Phindile Zweni, private ondersoeker wat saam met die polisie die kinders se dood ondersoek.
"Geen mens wil jou kind begrawe nie en jy kom nie sommer oor dit nie."
Zweni is reeds 'n ruk gelede deur 'n aantal winkeleienaars in onder meer New Brighton en Motherwell in die Oos-Kaap genader oor 'n afsonderlike saak, toe nuus van dié tragedie hom bereik het.
Maroela Media het vroeër berig dat Sinothando Ngwendu (11), Olwam Ngwendu (7) en die vier maande oue Athenkosi Ngwendu kort nadat hulle gekookte noedels geëet het van maagpyn en naarheid gekla het.
Die drie is etlike ure daarna in aparte motors op pad na die Motherwell-kliniek dood.
Die kinders het glo die noedels by 'n plaaslike kleinhandelaar gekoop. Dit is nie bekend wat presies die oorsaak van die kinders se dood was en of die winkeleienaar of vervaardiger van die noedels aanspreeklik gehou kan word nie.
"Die hele gemeenskap staan die familie by en doen soveel moontlik om hulle te help, maar hulle harte is gebroke," sê Zweni.
"Boonop is die familie ook bekommerd oor die onkoste verbonde daaraan om vir drie begrafnisse te betaal."
Volgens Zweni het 'n woordvoerder van die plaaslike maatskappy wat die noedels vervaardig Woensdag saam met hom die familie gaan besoek.
"Die maatskappy het aangebied om 'n gedeelte van die kinders se begrafnisonkoste te dek om op só wyse die familie by te staan," sê hy.
"'n Aantal winkels in die gebied, insluitend die een waar die noedels vermoedelik aangekoop is, beplan ook om kruideniersware vir die begrafniskos te skenk."
Sinothando, Olwam en Athenkosi se begrafnisse sal na verwagting binnekort plaasvind.
Ondersoek duur voort
Intussen duur die ondersoek na die kinders se dood nog voort, met die polisie en Zweni aan die voorpunt daarvan.
Volgens Zweni is dit nog nie duidelik of die noedels wel 'n aandeel in die kinders se dood gehad het nie en moet hulle eers wag dat forensiese ontleders die noedelpakkies toets vir enige ongerymdhede.
"Ongelukkig gaan dit nog 'n rukkie wees voordat die ontleders kan bevestig of die betrokke noedelpakkies wel die kinders se dood veroorsaak het," sê hy.
"Ons wag ook nog op die uitslae van die kinders se nadoodse ondersoeke."
Zweni het intussen beeldmateriaal van die plaaslike winkel gekry waar die kinders glo die noedels gekoop het. Dit lyk nou asof die noedels moontlik nie by daardie winkel aangekoop is nie, hoewel die volledige beeldmateriaal eers ten volle bestudeer moet word voordat daar vasgestel kan word waarvandaan die noedels afkomstig is.
"Ons vermoed nog nie vuilspel nie, maar dit kan nie uitgeskakel word nie. Daar is 'n aantal goed wat met die noedels kon gebeur het voordat die kinders dit geëet het, maar nog niks kan bevestig word nie," sê hy.
"Indien die hele besending noedels wat van die vervaardiger gestuur is, wel op een of ander manier besmet is, sou ons teen dié tyd baie meer sterftes in die gebied gesien het."
Die besending noedels wat by die betrokke winkel verkoop word, is intussen van die rakke verwyder totdat die ondersoek afgehandel is.
Mensehandelaar, verkragter gaan swaar vonnisse gelyk uitdien
Altyd moontlik dat die pakkie wat hulle oor die noedels gegooi het dalk nie die regte pakkie was wat erens in 'n laai gele het appart van noedels.
Ek dink nie dit was die noodles nie, dink ook die poeier was dalk rotgif wat daar rondgestaan het. Of so iets. Nietemin baie hartseer.
Iets klink nie reg nie, tragies, 4 maande oue kind ook daarvan geeet, was daar nie dalk iets bygegooi met die kook proses en gedink dit is speserye, vra net?
Wat is die maak van die noodles? Dalk net mense keer voor iemand anders iets oorkom..
mens weet nooit of die noodles dalk naby giftige stowwe op die rak gepak of vervoer was nie. hierdie spaza's worry mos nie hoe hul winkels lyk of verpak word nie, nog minder gaan hul worry waar hul die produkte pak wanneer dit vervoer word.
Die fout moet seker daar iewers le, want soos per die berig, as dit die mpy was wat die noodles vervaardig het, sou daar baie meer sterftes aangemeld gewees het.